**DUSLO a.s. požaduje dodržiavať nasledovné požiadavky, ktorých akceptovanie je podmienkou zaradenia do výberového konania, resp. podpísania zmluvy.**

## Všeobecné ustanovenia (platné pre kontraktorov)

Každý zamestnanec kontraktora vykonávajúci práce pre spoločnosť Duslo a.s. musí byť na vrchnej časti pracovného  odevu označený názvom či logom firmy a menovkou. Pokiaľ nie je  takto označený na pracovnom odeve, tak ako dočasné opatrenie je možné vykonať  toto označenie na prednej strane pracovnej ochrannej prilby.

## OOPP

### Kontraktori musia používať v prevádzkových a priľahlých priestoroch spoločnosti tieto osobné ochranné pracovné prostriedky:

* ochranná antistatická prilba
* ochranné okuliare s bočnou ochranou
* uzavretú bezpečnostnú obuv, členkovú, antistatickú, so spevnenou špičkou a stielkou, odolnú proti chemickým látkam (typ S3)
* pracovný odev multinormový (so zníženou horľavosťou, ktorá je tvorená nehorľavým vláknom o minimálnej hustote 240 g/m2), antistatický, odolný proti chemickým látkam
* ochranné rukavice (podľa druhu práce).

### Doplňujúce OOPP môžu byť stanovené v písomnom povolení na prácu. Najčastejšie sa jedná o tieto OOPP:

* úniková kukla (popr. respirátor, ochranná maska s príslušným filtrom) proti účinkom čpavku
* ochrana sluchu
* ochrana tváre

### Výnimky sa môžu  povoliť iba  so súhlasom zamestnancov spoločnosti Duslo, a.s. a zodpovedného zamestnanca BOZP. Štandardne je povolená výnimka iba pre profesie:

* maliar, lakovač, natierač (celková plocha znečistenia odevu od farby nesmie byť viac než 75 %)
* zvárač/palič (typ odevu s ochrannými vlastnosťami sa volí podľa príslušnej normy pre zváranie)

### V priestoroch, kde je riziko úniku čpavku, musia byť  všetky tu  pohybujúce sa osoby štandardne vybavené únikovou kuklou alebo únikovým respirátorom alebo maskou chrániacou proti účinkom čpavku a osobným detektorom prítomnosti čpavku, pokiaľ túto povinnosť stanoví písomné povolenie na prácu (týka sa stáčania a skladovania čpavku, vyhradené priestory výrobní  čpavok 3, KD 3, LAD, DAM).

### Je zakázané prať alebo čistiť odevy a ďalšie textilné veci a súčasti odevov v horľavinách, napr. v benzíne (nebezpečie vzniku elektrostatického náboja a následného požiaru alebo výbuchu).